Die DA ruk homself reg | Maroela Media
Deur Cilliers Brink: DA Parlementslid
Dr. Corné Mulder van die Vryheidsfront Plus (VF+) is bekommerd dat die Demokratiese Alliansie (DA) oorreageer op die teleurstellende uitslag van die 2019-verkiesing. Op 13 November vra hy op Maroela Media "Nou wat nou met die DA?", en ek antwoord hom graag.
Dat 'n mededinger van die DA so gemoeid is met die party se welstand, is op sigself merkwaardig, en ek vermoed dat dr. Mulder dit opreg bedoel as hy die DA se rol as onontbeerlik beskryf.
Maar om Mmusi Maimane en Herman Mashaba se bedankings te tipeer as 'n "inploffing", en Helen Zille se terugkeer as 'n terugslag, is te dik vir 'n daalder. Dalk wil dr. Mulder tog hê dat die DA homself moet regruk, maar nie te veel nie.
Vir die DA was 2019 'n wekroep. Die party het in elke verkiesing sedert 1994 gegroei, en kernbesluite geneem op die aanname van voortgesette groei. Natuurlik sou 'n skielike verlies van bykans 450 000 stemme, en die onvermoë om nuwe stemme te wen, die party dwing om ernstige nabetragting te doen.
Wat die DA so onontbeerlik maak, is dat ons die enigste party is wat 'n aanbod aan alle Suid-Afrikaners maak, gegrond op gedeelde waardes, en ongeag kleur of herkoms. Dis 'n roeping wat indruis teen die trant van die Suid-Afrikaanse geskiedenis, en so verg volgehoue vooruitgang uitsonderlike leierskap.
Maar dis juis leierskap wat in die aanloop tot die verkiesing ontbreek het. So het Ryan Coetzee, Tony Leon, en Michiel le Roux se hersieningspaneel bevind. Gewone DA-lede het dit self ook beleef. Die Coetzee-verslag, wat nou in die openbare domein is, noem die mistastings by die naam – Ashwin Willemse, Schweizer-Reneke, en die verwarring oor swart ekonomiese bemagtiging.
Die kiesers wat ons in 2019 die rug gekeer het, het nie hul politieke oortuigings oornag verander nie. Ons het hul vertroue verloor. Terwyl baie besluit het om eerder vir dr. Mulder se party te stem, meer uit protes as innerlike oortuiging, het ander by die huis gebly.
Soos enige instelling waar die topbestuur uiteindelik verantwoordelikheid aanvaar vir uitkomste, het die DA nou die kans om homself reg te ruk. 'n Nuwe DA-leier en -voorsitter is die naweek verkies. Die Coetzee-verslag bied die nuwe leierskapspan die doepa om die DA reg te dokter, en dis die moeite werd om ten volle te lees.
In klinkklare taal verwerp die Coetzee-paneel die valse keuses wat die DA se mededingers, sowel as meeste politieke kommentators, nou vir die party voorhou.
Die DA hoef nie te kies tussen die terugwen van verlore steun, en die oorwen van nuwe steun nie. Dit gaan ook nie oor etikette soos "sosiaal demokraties" en "liberaal" nie. En die laaste ding wat die land nou nodig het, is nog 'n party – soos die IVP, Cope, en die UDM – wat probeer om homself in die beeld van die ANC te herskep.
Die land pluk elke dag die vrugte van mislukte ANC-beleid, en gewone mense smag na 'n DA wat die insig en selfvertroue het om die wêreld deur sy eie oë te sien, sy eie waardes te verkondig, en sy eie beleid voor te skryf.
Hier is die regstelling van die land se verlede natuurlik eerste ter sprake. In plaas daarvan om ongelykhede reg te stel en nuwe geleenthede vir swart Suid-Afrikaners te skep, het die ANC se rasgebaseerde beleid net nuwe ongelykhede geskep. Dit rem ook ekonomiese groei, en verswak staatsinstellings.
Die DA moet iets anders voortbring.
Natuurlik is ons nie bly om mnr. Maimane te verloor nie, en lê daar nog harde werk voor om mense se vertroue terug te wen. Maar ons is wel opgewonde oor die kans om die DA reg te ruk, en Suid-Afrika die kans te gun op iets wesenlik anders as wat die ANC-regering vir die land, insluitende miljoene swart Suid-Afrikaners, kan bied.
Solank die DA dink hulle besit die kiesers en dat ons geen ander opsie het nie sal dit sleg gaan met hulle. Ons het keuses on te stem of nie te stem nie. En indien ons wel stem is daar baie partye om uit te kies. Om dan vir my sleg te se oor ek nie vir hulle stem nie het my laat besluit ek sal nooit vir hulle stem nie. Hulle slegse politiek het hier in ons dorp aan laster gegrens
Cellirs Brink het saam met Solly Msimange by Tshwane wergehardloop tou dinge te warm raak so hoe kan enige iemand hom ernstig opneem?
Ek se weer, as die da aansien wil herwin MOET hulle van hulle patetiese burgemeesters en raadslede op plaaslike vlak, soos in Pretoria, ontslae raak want dit is hulle wat die da met nog meer eier in die gesig gaan los na die 2021 verkiesing! Mense is moeg vir hulle diskriminasie en niks doen terwyl hulle buitensporige salarisse verdien VIR NIKS!
Kan net dink hoe sterk 'n DA/VFPlus alliansie sal wees in ' verkiesing? Maar in SA trek die osse nie altyd in die selfde rigting nie, en met die selfde doel op oe nie. Die ANC sal nooit verslaan word nie, tensy daar saamgewerk word nie, en saam getrek word nie!
Jy's reg oor die paar punte wat die DA duur gekos het, maar jy mis een: Die politici in die DA wat so baie praat en niks sê nie… soos byvoorbeeld hierdie briefie van jou. Jy praat van regstel van die verlede as eerste ter sprake is, maar jy sê nie wat jy daarmee bedoel nie. Dis net daar waar jy die fout maak my maat. Ek is 'n kapitalis en as julle met sosialistiese en ideologiese praatjies kom kan jy maar verbyhou. Ek stel nie belang in die verlede van 40 jaar terug nie en ek stel nie belang… Lees meer »